**Информационен бюлетин на Съвета по международни счетоводни стандарти (IASB) – октомври 2020 г.**

**ASB Update October 2020**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).

Съветът проведе дистанционни заседания на [27–29 октомври 2020](https://www.ifrs.org/news-and-events/calendar/2020/october/international-accounting-standards-board/) г.

Темите, по реда на обсъждането им, включваха:

* [Актуална информация във връзка с работната програма на Съвета (Документ по програмата 8)](https://www.ifrs.org/news-and-events/updates/iasb-updates/october-2020/#1)
* [Обществено допитване във връзка с програмата 2020 г. (Документ по програмата 24)](https://www.ifrs.org/news-and-events/updates/iasb-updates/october-2020/#2)
* [Метод на собствения капитал (Документ по програмата 13)](https://www.ifrs.org/news-and-events/updates/iasb-updates/october-2020/#3)
* [МСФО таксономия (устно представена актуална информация)](https://www.ifrs.org/news-and-events/updates/iasb-updates/october-2020/#4)
* [Поддържане и последователно прилагане на стандартите (Документи по програмата 12–12Д)](https://www.ifrs.org/news-and-events/updates/iasb-updates/october-2020/#5)
* [Динамично управление на риска (устно представена актуална информация)](https://www.ifrs.org/news-and-events/updates/iasb-updates/october-2020/#6)
* [Добивни дейности (Документ по програмата 19)](https://www.ifrs.org/news-and-events/updates/iasb-updates/october-2020/#7)
* [Инициатива за оповестяване—дъщерни предприятия, които са МСП (Документ по програмата 31)](https://www.ifrs.org/news-and-events/updates/iasb-updates/october-2020/#8)
* [Коментар на ръководството (Документ по програмата 15)](https://www.ifrs.org/news-and-events/updates/iasb-updates/october-2020/#9)

**Допълнителна информация**

Предстоящи заседания на Съвета:

* 16–20 ноември 2020 г.
* 14–18 декември 2020 г.
* 25–26 януари 2021 г.

**Актуална информация във връзка с работната програма на Съвета (Документ по програмата 8)**

**Актуална информация (Документ по програмата 8)**

На 27 октомври 2020 г. Съветът проведе заседание, за да бъде запознат с актуална информация във връзка с [работната си програма](https://www.ifrs.org/projects/work-plan/). От Съвета не бе поискано да взема каквито и да е решения.

***Следващ етап***

Съветът очаква да бъде запознат със следващата актуална информация във връзка с работната си програма през първото тримесечие на 2021 г.

***Последствията от Covid-19* (Документ по програмата 8A)**

Съветът реши в порядък на работна хипотеза да удължи срока за предоставяне на коментари във връзка с документа за обсъждане, посветен на бизнес комбинациите под общ контрол, от 180 на 270 дни. Девет от тринадесетте членове на Съвета изразиха съгласие с това решение.

Съветът обсъди също така и сроковете във връзка с други, предстоящи да бъдат публикувани, консултационни документи. В частност, Съветът обсъди срока за предоставяне на коментари във връзка с *Искането за предоставяне на информация относно Прегледа след въвеждане на МСФО 10, МСФО 11 и МСФО 12* и потенциалното отлагане на датата на публикуване на проекта за обсъждане, посветен на коментара на ръководството. От Съвета не бе поискано да взема каквито и да е решения.

***Следващи етапи***

На заседанието си през ноември 2020 г. Съветът ще вземе решение относно срока за предоставяне на коментари по повод *Искането за предоставяне на информация относно Прегледа след въвеждане на МСФО 10, МСФО 11 и МСФО 12*.

Съветът очаква да публикува проекта за обсъждане във връзка с коментара на ръководството през април 2021 г., вместо през февруари 2021 г.

***Срокове във връзка с прегледите след въвеждане на МСФО 9 и МСФО 15* (Документ по програмата 8Б)**

На 27 октомври 2020 г. Съветът проведе заседание, за да разгледа срокове във връзка с прегледите след въвеждане наМСФО 9 *Финансови инструменти* и МСФО 15 *Приходи от договори с клиенти*.

Съветът обсъди въпроса дали да разгледа сроковете във връзка с Прегледа след въвеждане на МСФО 15 като част от общественото допитване по повод програмата 2020 г.

Девет от тринадесетте членове на Съвета изразиха съгласие да се постъпи по този начин.

Съветът реши сега да пристъпи към Прегледа след въвеждане на МСФО 9 по отношение на изискванията за класифициране и оценяване, без обаче да започва преглед след въвеждане на стандарта по отношение на изискванията за обезценка и счетоводно отчитане на хеджиране.

Всичките тринадесет членове на Съвета изразиха съгласие с това решение.

***Следващ етап***

Съветът ще обсъди:

1. план на проекта, посветен на Прегледа след въвеждане на МСФО 9 по отношение на изискванията за класифициране и оценяване; и
2. дали, и ако да - как, сроковете във връзка с Прегледите след въвеждане на МСФО 15 и изискванията за обезценка и счетоводно отчитане на хеджиране в МСФО 9 следва да бъдат разгледани като част от общественото допитване във връзка с програмата 2020 г. на бъдещо заседание на Съвета.

**Обществено допитване във връзка с програмата 2020 г. (Документ по програмата 24)**

На 27 октомври 2020 г. Съветът проведе заседание, за да обсъди подхода на Съвета да потърси обратна информация в Искането за предоставяне на информация относно:

* стратегическата насока и баланса в дейностите на Съвета (Документ по програмата 24A);
* критериите за оценяване на приоритета на проблемните въпроси, свързани с финансовото отчитане, които биха могли да бъдат добавени към работната програма (Документ по програмата 24Б); и
* проблемните въпроси, свързани с финансовото отчитане, на които следва да се даде приоритет (Документи по програмата 24В и 24Г).

***Стратегическата насока и баланса в дейностите на Съвета* (Документ по програмата 24A)**

Съветът обсъди как неговите дейности следва да бъдат категоризирани и описани в Искането за предоставяне на информация. От Съвета не бе поискано да взема каквито и да е решения.

***Критериите за оценяване на проектите, които да бъдат добавени към работната програма* (Документ по програмата 24Б)**

Съветът обсъди критериите за оценяване на приоритета на проектите, които да бъдат добавени към работната му програма и разгледа:

1. специфичните критерии, относно които да потърси обратна информация в Искането за предоставяне на информация; и
2. как тези критерии следва да бъдат описани в Искането за предоставяне на информация.

От Съвета не бе поискано да взема каквито и да е решения.

***Подход спрямо текущите проекти на Съвета* (Документ по програмата 24В)**

Съветът реши в порядък на работна хипотеза, че Искането за предоставяне на информация следва:

1. да не изисква от заинтересованите страни да определят отново приоритета на проектите в [текущата](https://www.ifrs.org/projects/work-plan/) работна програма на Съвета; и
2. да включва следните проекти от [изследователската поредица](https://www.ifrs.org/projects/work-plan/research-programme/tabs/pipeline/) и [други](https://www.ifrs.org/projects/work-plan/research-programme/tabs/reviews/) проекти, които заинтересованите страни да коментират и ако е необходимо да определят отново техния приоритет:
	1. силна инфлация—обхват на МСС 29;
	2. механизми за определяне цените на замърсители;
	3. променливо и условно възнаграждение; и
	4. преглед след въвеждане на МСФО 5.

Всичките тринадесет членове на Съвета изразиха съгласие с това решение.

***Проблемни въпроси, свързани с финансовото отчитане, които да бъдат включени в Искането за предоставяне на информация* (Документ по програмата 24Г)**

Съветът бе запознат с обобщение на работата на терен, предприета във връзка с разработването на списъка с потенциални проекти, които да бъдат включени в Искането за предоставяне на информация и обсъди:

1. как получените като обратна информация становища следва да бъдат отразени в Искането за предоставяне на информация;
2. кои потенциални проекти биха били описани в Искането за предоставяне на информация; и
3. какво съдържание и каква степен на детайлност да бъдат включени в описанието на всеки един потенциален проект.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще обсъди стъпките от регламентираната процедура, предприети при разработване на Искането за предоставяне на информация.

**Метод на собствения капитал (Документ по програмата 13)**

На 27 октомври 2020 г. Съветът проведе заседание, за да обсъди целта и подхода на изследователския проект, посветен на метода на собствения капитал.

Съветът реши, че целта на проекта е:

Да се оцени дали проблемите, свързани с прилагането на метода на собствения капитал, така както е изложен в МСС 28 *Инвестиции в асоциирани и съвместни предприятия*, биха могли до бъдат адресирани в консолидираните и самостоятелни финансови отчети чрез идентифициране и поясняване на принципите на МСС 28.

Дванадесет от тринадесетте членове на Съвета изразиха съгласие с това решение.

Съветът реши, че за да постигне тази цел, проектът следва да се фокусира върху:

1. идентифициране на свързаните с прилагането на стандарта проблеми и вземане на решение кои от тези проблеми да бъдат адресирани.
2. адресиране на тези свързани с прилагането на стандарта проблеми посредством идентифициране и поясняване на принципите, които стоят в основата на МСС 28. Идентифицирането и поясняването на тези принципи би могло да помогне на Съвета да разработи също така и нови изисквания, нови насоки за приложение или други изменения в стандарта.

Единадесет от тринадесетте членове на Съвета изразиха съгласие с това решение.

***Следващ етап***

Съветът ще идентифицира свързани с прилагането на стандарта проблеми, върху които следва да се фокусира проектът.

**МСФО таксономия (устно представена актуална информация)**

На 28 октомври 2020 г. Съветът проведе заседание, за да бъде запознат с устна актуална информация относно предложената актуализация на МСФО таксономията.

Съветът бе запознат с получените като обратна информация становища и обсъди следващите етапи във връзка с предложената актуализация на МСФО таксономията, за да отрази:

* *Реформа на референтните лихвени проценти—фаза 2*, който проект изменя МСФО 9 *Финансови инструменти*, МСС 39 *Финансови инструменти: признаване и оценяване*, МСФО 7 *Финансови инструменти: оповестяване*, МСФО 4 *Застрахователни договори* и МСФО 16 *Лизинг*;
* *Изменение на МСФО 17,*  който проект изменя МСФО 17 *Застрахователни договори*;
* *Удължаване на временното освобождаване от изискванията за прилагане на МСФО 9,*  който проект изменя МСФО 4 *Застрахователни договори*; и
* *Имоти, машини и съоръжения: постъпления преди предвидената употреба,* който проект изменя МСС 16 *Имоти, машини и съоръжения*.

От Съвета не бе поискано да взема каквито и да е решения.

***Следващи етапи***

Съветът очаква да публикува Актуализацията на МСФО таксономията по отношение на *Реформа на референтните лихвени проценти—фаза 2* през декември 2020 г. и да публикува останалите актуализации като част от годишната МСФО таксономия през първото тримесечие на 2021 г.

**Поддържане и последователно прилагане на стандартите (Документи по програмата 12–12Д)**

На 28 октомври 2020 г. Съветът проведе заседание, за да обсъди следните теми, свързани с поддържането и последователното прилагане на стандартите.

**Отсрочени данъци, отнасящи се до активи и пасиви, произтичащи от една единствена сделка или операция (Изменения в МСС 12) (Документи по програмата 12A–12Г)**

Съветът обсъди получените като обратна информация становища във връзка с проекта си за обсъждане *Отсрочени данъци, отнасящи се до активи и пасиви, произтичащи от една единствена сделка или операция*.

**Анализ на получените като обратна информация становища—предлаган подход (Документ по програмата 12Б)**

Съветът реши в порядък на работна хипотеза:

1. да потвърди предложението си да стесни обхвата на изключението във връзка с признаването в параграфи 15 и 24 от МСС 12 *Данъци върху дохода,* така че то да не е приложимо по отношение на сделки и операции, които пораждат едни и същи суми на данъчно облагаеми и подлежащи на приспадане временни разлики;
2. да отстрани предложението за установяване на горна граница—или иначе казано, да не включва изискване за ограничаване на признаването на отсрочен данъчен пасив до сумата, призната като отсрочен данъчен актив;
3. да не предоставя насоки за приложение или примери, които да илюстрират как предприятието определя дали приспадането на данъци се отнася до лизинговия актив или лизинговия пасив; и
4. да предостави илюстративен пример, който да поясни счетоводното отчитане на отсрочени данъци по отношение на авансови лизингови плащания и първоначални преки разходи.

Дванадесет от тринадесетте членове на Съвета изразиха съгласие с тези решения.

**Анализ на получените като обратна информация становища —други въпроси (Документ по програмата 12Д**

Съветът реши в порядък на работна хипотеза:

1. да изисква предприятията да прилагат измененията по отношение на сделки и операции, които при първоначално признаване пораждат едни и същи суми на данъчно облагаеми и подлежащи на приспадане временни разлики.
2. да изисква предприятията, които вече прилагат МСФО стандартите, да прилагат измененията за първи път, като:
	1. признават отсрочен данък за всички временни разлики, отнасящи се до лизингови договори и задължения за извеждане от експлоатация към началото на най-ранния представен сравнителен период, като кумулативният ефект се признава като корекция в началното салдо на неразпределената печалба (или съобразно случая - друг компонент на собствения капитал) към тази дата; и
	2. прилагат измененията перспективно по отношение на сделки и операции, различни от лизингови договори и задължения за извеждане от експлоатация (с други думи, само по отношение на такива сделки и операции, които възникват на или след датата на началото на най-ранния представен сравнителен период).
3. да изисква предприятията, прилагащи стандартите за първи път, да признават отсрочен данък за всички временни разлики, отнасящи се до лизингови договори и задължения за извеждане от експлоатация към датата на преминаване към МСФО стандартите. Съветът няма да поставя други изисквания по отношение на предприятията, прилагащи стандартите за първи път.

Всичките тринадесет членове на Съвета изразиха съгласие с тези решения.

***Следващ етап***

На бъдещо свое заседание Съветът ще обсъди датата на влизане в сила на предложените изменения, както и спазването от страна на Съвета на изискванията на стъпките от регламентираната процедура.

**Актуална информация от Комитета по разясненията (Документ по програмата 12E)**

Съветът бе запознат с актуална информация от проведеното през септември 2020 г. заседание на Комитета по разясненията на МСФО. Подробности от това заседание са публикувани в Бюлетина с актуална информация от Комитета по разясненията ([IFRIC](https://www.ifrs.org/news-and-events/updates/ifric-updates/september-2020/)*[Update)](https://www.ifrs.org/news-and-events/updates/ifric-updates/september-2020/)* [за септември 2020](https://www.ifrs.org/news-and-events/updates/ifric-updates/september-2020/) г.

От Съвета не бе поискано да взема каквито и да е решения.

**Динамично управление на риска (устно представена актуална информация)**

На 27 октомври 2020 г. Съветът проведе заседание, за да бъде запознат с актуална информация във връзка с общественото допитване до заинтересованите страни относно базовите елементи на счетоводния модел за динамично управление на риска, който стартира през октомври 2020 г.

От Съвета не бе поискано да взема каквито и да е решения.

***Следващ етап***

Съветът ще разгледа получените като обратна информация становища от общественото допитване относно базовите елементи на счетоводния модел за динамично управление на риска през първата половина на 2021 г.

**Добивни дейности (Документ по програмата 19)**

На 28 октомври 2020 г. Съветът проведе заседание, за да обсъди констатациите от изследователската си работа относно счетоводните политики, разработвани от предприятията, прилагащи МСФО 6 *Проучване и оценяване на минерални ресурси*. Изследователската работа ще помогне на Съвета да реши на бъдещо свое заседание дали да замени или измени МСФО 6.

***Счетоводни политики, разработвани при прилагането на МСФО 6* (Документ по програмата 19A)**

Съветът разгледа констатациите от изследователската работа във връзка с многообразието на счетоводни политики, прилагани по отношение на разходите за проучване и оценяване, попадащи в обхвата на МСФО 6.

От Съвета не бе поискано да взема каквито и да е решения.

***Следващ етап***

Съветът ще проведе образователни сесии, за да задълбочи допълнително своето разбиране относно добивните дейности.

**Инициатива за оповестяване—дъщерни предприятия, които са МСП (Документ по програмата 31)**

На 29 октомври 2020 г. Съветът проведе заседание, за да обсъди четири въпроса. Съветът реши в порядък на работна хипотеза, че ако предложи МСФО стандарт с намалено оповестяване по отношение на дъщерните предприятия, предложеният стандарт:

* ще изисква дъщерното предприятие да оповестява, че е приложило МСФО стандарт с намалено оповестяване и ще изисква това оповестяване да бъде поместено заедно с изявлението, изисквано от параграф 16 от МСС 1 *Представяне на финансови отчети*. Дванадесет от тринадесетте членове на Съвета изразиха съгласие с това решение.
* ще изисква дъщерното предприятие да прилага всички изисквания за оповестяване на МСС 8 *Счетоводна политика, промени в счетоводните приблизителни оценки и грешки*. Всичките тринадесет членове на Съвета изразиха съгласие с това решение.
* ще изисква дъщерното предприятие да прилага изискванията за оповестяване относно разпоредбите за преход, които са включени в други МСФО стандарти, като бъдат направени евентуални модификации в тези изисквания за оповестяване, които Съветът счете за целесъобразни по отношение на дъщерните предприятия. Всичките тринадесет членове на Съвета изразиха съгласие с това решение.
* няма да включва изисквания за оповестяване за комбинирани финансови отчети. Десет от тринадесетте членове на Съвета изразиха съгласие с това решение.

***Следващ етап***

Съветът ще продължи да обсъжда възникващи въпрос през ноември 2020 г.

**Коментар на ръководството (Документ по програмата 15)**

На 29 октомври 2020 г. Съветът проведе заседание, за да обсъди:

* общ преглед на предложенията на Съвета, имащи за цел да насърчат предоставянето на информация в коментара на ръководството относно въпроси, които биха могли да окажат влияние върху дългосрочните перспективи пред предприятието, относно нематериалните ресурси и взаимоотношения и относно екологични, социални и управленски въпроси—Документ по програмата 15A;
* първоначална оценка на вероятния ефект от прилагането на предложенията на Съвета за преработка на Изложение за практика по МСФО 1 *Коментар на ръководството* („Изложението за практика“)—Документ по програмата 15Б; и
* стъпките от регламентираната процедура и разрешение за пристъпване към процедурата по гласуване на проекта за обсъждане на преработеното Изложение за практика—Документ по програмата 15В.

***Общ преглед на насоките относно въпросите, засягащи дългосрочните перспективи, нематериалните ресурси и взаимоотношения и екологични, социални и управленски въпроси* (Документ по програмата 15A)**

Съветът обсъди общ преглед на предложенията си, имащи за цел да насърчат предоставянето на информация в коментара на ръководството относно взаимосвързани въпроси от особен интерес за инвеститорите и кредиторите, а именно:

1. въпроси, които биха могли да окажат влияние върху дългосрочните перспективи пред предприятието;
2. нематериалните ресурси и взаимоотношения на предприятието; и
3. екологични, социални и управленски въпроси.

От Съвета не бе поискано да взема каквито и да е решения.

***Общ преглед на вероятния ефект от предложенията* (Документ по програмата 15Б)**

Съветът обсъди първоначална оценка на вероятния ефект от прилагането на предложенията на Съвета за преработване на Изложението за практика. От Съвета не бе поискано да взема каквито и да е решения.

***Стъпки от регламентираната процедура и разрешение за гласуване* (Документ по програмата 15В)**

Съветът реши в порядък на работна хипотеза, че:

1. от предприятията, заявяващи съответствие с Изложението за практика ще се изисква да прилагат преработеното Изложение за практика за годишни отчетни периоди, започващи на или след датата на публикуването му; и
2. по-ранното прилагане на преработеното Изложение за практика ще бъде разрешено.

Всичките тринадесет членове на Съвета изразиха съгласие с тези решения.

Всичките тринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и е предприел достатъчно консултации и анализи, за да се пристъпи към процедурата по гласуване на проекта за обсъждане.

Нито един от членовете на Съвета не даде индикации, че възнамерява да изрази несъгласие с предложенията, съдържащи се в проекта за обсъждане.

***Следващи етапи***

Екипът ще изготви проект за обсъждане, който да бъде подложен на гласуване. Както е отбелязано в настоящия бюлетин с актуална информация от Съвета по международни счетоводни стандарти (IASB) във връзка с Документ по програмата 8A *Последствия от* *Covid-19*, Светът очаква да публикува проекта за обсъждане през април 2021 г. вместо през февруари 2021 г.

На бъдещо свое заседание Съветът планира да обсъди периода за предоставяне на коментари във връзка с проекта за обсъждане.